ASi Emajõe Veevärk juhataja Andres Aruheina sõnul ei ole projektide jätkusuutlikkuse tingimuse täitmine ilma toodete/teenuste hinna tõstmiseta võimalik. Samas kinnitab ta, et projekt aitab pigem säilitada mõistlikku hinnataset, kuna maksimaalselt saadi ära kasutada Euroopa Liidu tuge ajal, kui arendustööd on vältimatud. Omal käel vee-ettevõtted sellises mahus investeeringuid vee kvaliteedi parandamisse ja elanike heaolusse endale lubada ei saaks. ASi Võru Vesi juhataja Sairos Hõrak  meenutas, et Võru veepuhastid ja reoveepuhasti on ehitatud 1986. aastal ning torustikud üle 20 aasta tagasi, need on ammu moraalselt vananenud. Vee hinda kunstlikult all hoidvate kohalike omavalitsuste veefirmad ei saa olla jätkusuutlikud ja varem või hiljem lõpetavad oma tegevuse just põhjusel, et neil puuduvad vahendid investeeringuteks.